CELEX: 32020D0152
Language: lt
Date: 2020-02-03 00:00:00
Title: Komisijos Įgyvendinimo Sprendimas (ES) 2020/152 2020 m. vasario 3 d. kuriuo Rumunijai draudžiama pagal Reglamento (EB) Nr. 1107/2009 53 straipsnio 1 dalį perregistruoti augalų apsaugos produktus, kurių sudėtyje yra veikliųjų medžiagų klotianidino arba imidakloprido ir kurie skirti Brassica napus apsaugoti nuo Phyllotreta spp. arba Psylliodes spp. (pranešta dokumentu Nr. C(2020) 458) (Tekstas autentiškas tik rumunų kalba) (Tekstas svarbus EEE)

5.2.2020   
               
               
                  LT
               
               
                  Europos Sąjungos oficialusis leidinys
               
               
                  L 33/16
               
            
         KOMISIJOS ĮGYVENDINIMO SPRENDIMAS (ES) 2020/152
         2020 m. vasario 3 d.
         kuriuo Rumunijai draudžiama pagal Reglamento (EB) Nr. 1107/2009 53 straipsnio 1 dalį perregistruoti augalų apsaugos produktus, kurių sudėtyje yra veikliųjų medžiagų klotianidino arba imidakloprido ir kurie skirti Brassica napus apsaugoti nuo Phyllotreta spp. arba Psylliodes spp.
         (pranešta dokumentu Nr. C(2020) 458)
         (Tekstas autentiškas tik rumunų kalba)
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 53 straipsnio 3 dalies a punktą,
         kadangi:
         
                     (1)
                  
                  
                     Komisijos įgyvendinimo reglamentu (ES) Nr. 485/2013 (2) iš dalies pakeistos neonikotinoidų klasei priklausančių veikliųjų medžiagų tiametoksamo, klotianidino ir imidakloprido patvirtinimo sąlygos. To reglamento 2 straipsnyje uždrausta prekiauti tam tikrų kultūrinių augalų sėklomis, apdorotomis augalų apsaugos produktais, kurių sudėtyje yra šių veikliųjų medžiagų, ir šias sėklas naudoti, išskyrus šiltnamiuose naudojamas sėklas. Todėl valstybės narės turėjo iš dalies pakeisti arba panaikinti galiojančius augalų apsaugos produktų, kurių sudėtyje yra šių veikliųjų medžiagų, registracijos liudijimus;
                  
               
                     (2)
                  
                  
                     nuo 2014 m. vasario 28 d. Rumunija, remdamasi Reglamento (EB) Nr. 1107/2009 53 straipsnio 1 dalyje numatyta leidžiančia nukrypti nuostata, ypatingomis aplinkybėmis pakartotinai išdavė registracijos liudijimus, apimančius sėklų apdorojimą augalų apsaugos produktais, kurių sudėtyje yra šių veikliųjų medžiagų, prekiavimą apdorotomis sėklomis ir tokių sėklų sodinimą. Apie šiuos ypatingomis aplinkybėmis išduotus registracijos liudijimus Komisijai ir kitoms valstybėms narėms buvo tinkamai pranešta;
                  
               
                     (3)
                  
                  
                     2017 m. kovo 20 d. Rumunija panešė Komisijai apie keturis registracijos liudijimus, kurie galiojo nuo 2017 m. vasario 1 d. iki 2017 m. gegužės 16 d. ir ypatingomis aplinkybėmis buvo išduoti augalų apsaugos produktams, kurių sudėtyje yra imidakloprido (NUPRID AL 600 FS ir Seedoprid 600 FS), tiametoksamo (Cruiser 350 FS) ir klotianidino (PONCHO 600 FS) ir kurie skirti Helianthus annuus ir Zea mays apsaugoti nuo Agriotes spp. ir Tanymecus dilaticollis. 2017 m. rugsėjo 13 d. Rumunija panešė Komisijai apie du registracijos liudijimus, kurie galiojo nuo 2017 m. liepos 21 d. iki 2017 m. spalio 16 d. ir ypatingomis aplinkybėmis buvo išduoti augalų apsaugos produktams, kurių sudėtyje yra imidakloprido (NUPRID AL 600 FS) ir klotianidino (MODESTO 480 FS) ir kurie skirti Brassica napus apsaugoti nuo Phyllotreta spp. ir Psylliodes spp.;
                  
               
                     (4)
                  
                  
                     2017 m. rugsėjo 15 d., vadovaudamasi Reglamento (EB) Nr. 1107/2009 53 straipsnio 2 dalimi, Komisija paprašė Europos maisto saugos tarnybos (toliau – Tarnyba) įvertinti kelių valstybių narių, tarp jų – Rumunijos, registracijos liudijimus, ypatingomis aplinkybėmis išduotus augalų apsaugos produktams, kurių sudėtyje yra veikliųjų medžiagų klotianidino, imidakloprido ir tiametoksamo ir kurie skirti naudoti pagal paskirtis, kurios nebeleidžiamos Įgyvendinimo reglamentu (ES) Nr. 485/2013, atsižvelgiant į Reglamento (EB) Nr. 1107/2009 53 straipsnio 1 dalyje nustatytas ypatingomis aplinkybėmis grindžiamos registracijos sąlygas;
                  
               
                     (5)
                  
                  
                     2018 m. gegužės 18 d. Rumunija vėl panešė Komisijai apie registracijos liudijimus, kurie ypatingomis aplinkybėmis buvo išduoti augalų apsaugos produktams MODESTO 480 FS ir NUPRID AL 600 FS, kurių sudėtyje yra klotianidino ir imidakloprido, kurie skirti sėkloms apdoroti ir apdorotoms sėkloms sodinti ir kurie naudojami Brassica napus var. napobrassica apsaugoti nuo Phyllotreta spp. ir Psylliodes spp.;
                  
               
                     (6)
                  
                  
                     Komisijos įgyvendinimo reglamentais (ES) 2018/783 (3), (ES) 2018/784 (4) ir (ES) 2018/785 (5) buvo patvirtinti šioms trims atitinkamoms veikliosioms medžiagoms Įgyvendinimo reglamentu (ES) Nr. 485/2013 nustatyti apribojimai. Jais dar labiau apribotas augalų apsaugos produktų, kurių sudėtyje yra veikliųjų medžiagų imidakloprido, klotianidino ir tiametoksamo, naudojimas, juos leidžiant naudoti tik kaip insekticidus nuolatiniuose šiltnamiuose arba sėklų, skirtų naudoti tik nuolatiniuose šiltnamiuose, apdorojimui. Be to, iš jų užauginti kultūriniai augalai visą gyvavimo ciklą turi likti nuolatiniuose šiltnamiuose;
                  
               
                     (7)
                  
                  
                     2018 m. birželio 21 d. paskelbtoje techninėje ataskaitoje (6), kuri buvo parengta remiantis 4 konstatuojamojoje dalyje nurodytu Komisijos prašymu ir kuri susijusi su šešiais kultūrinių augalų/kenkėjų deriniais, kuriems registracijos liudijimą Rumunija išdavė ypatingomis aplinkybėmis, Tarnyba padarė išvadą, kad esama trims kultūrinių augalų/kenkėjų deriniams, t. y. Brassica napus/Phyllotreta atra., Brassica napus/Psylliodes chrysocephala ir Zea mays/Tanymecus dilaticollis deriniams, skirto produkto, kurio sudėtyje yra leidžiamos naudoti alternatyvios veikliosios medžiagos, pasižyminčios tokiu pačiu veikimo mechanizmu. Vis dėlto keturi produktai buvo skirti ne tik Zea mays/Tanymecus dilaticollis deriniui, kuriam skirtas alternatyvus produktas egzistuoja, bet kartu buvo skirti ir kitiems kultūrinių augalų/kenkėjų deriniams, t. y. Zea mays/Agriotes spp., Helianthus annuus/Agriotes spp. ir Helianthus annuus/Tanymecus dilaticollis deriniams, kuriems skirto produkto su alternatyvia veikliąja medžiaga neturima;
                  
               
                     (8)
                  
                  
                     todėl, remdamasi Tarnybos vertinimu, Komisija mano, kad registracijos liudijimų, išduotų produktui MODESTO 480 FS, kurio sudėtyje yra veikliosios medžiagos klotianidino, ir produktui NUPRID AL 600 FS, kurio sudėtyje yra veikliosios medžiagos imidakloprido, ir kurie skirti naudoti kultūrinių augalų/kenkėjų deriniams Brassica napus/Phyllotreta spp. ir Brassica napus/Psylliodes spp., atveju Rumunijoje nesilaikyta Reglamento (EB) Nr. 1107/2009 53 straipsnio 1 dalyje nustatytų sąlygų, nes šie ypatingomis aplinkybėmis išduoti registracijos liudijimai apima kultūrinio augalo/kenkėjo derinį, kurio atveju leista naudoti kitą produktą, kurio sudėtyje yra tokiu pačiu veikimo mechanizmu pasižyminčios alternatyvios veikliosios medžiagos. Produktai, kurie yra skirti Zea mays/Tanymecus dilaticollis deriniui, kurio atveju leista naudoti kitą produktą, kurio sudėtyje yra tokiu pačiu veikimo mechanizmu pasižyminčios alternatyvios veikliosios medžiagos, taip pat buvo skirti kitam to paties kultūrinio augalo kenkėjui, nuo kurio apsaugančių alternatyvių produktų nėra, todėl, Komisijos manymu, šio produkto naudojimas Zea mays apsaugoti yra priimtinas, nes, kai to galima išvengti, nereikėtų skatinti naudoti kelių augalų apsaugos produktų tam pačiam kultūriniam augalui apsaugoti nuo skirtingų kenkėjų;
                  
               
                     (9)
                  
                  
                     todėl 2018 m. liepos 16 d. rašte Komisija paprašė Rumunijos patvirtinti, kad ji ypatingomis aplinkybėmis neperregistruos augalų apsaugos produkto MODESTO 480 FS, kurio sudėtyje yra veikliosios medžiagos klotianidino, ir augalų apsaugos produkto NUPRID AL 600 FS, kurio sudėtyje yra veikliosios medžiagos imidakloprido, ir kurie skirti naudoti su kultūrinių augalų/kenkėjų deriniais Brassica napus/Phyllotreta spp. ir Brassica napus/Psylliodes spp. 2018 m. rugsėjo 18 d. atsakyme Rumunija pranešė mananti, kad atitinkami ypatingomis aplinkybėmis išduoti registracijos liudijimai buvo pagrįsti;
                  
               
                     (10)
                  
                  
                     Komisija manymu, būtina nuspręsti, kad Rumunija negali ypatingomis aplinkybėmis perregistruoti augalų apsaugos produktų, kurių sudėtyje yra veikliosios medžiagos klotianidino ir (arba) imidakloprido, ir kurie skirti naudoti su kultūrinių augalų/kenkėjų deriniais Brassica napus/Phyllotreta spp. arba Brassica napus/Psylliodes spp.;
                  
               
                     (11)
                  
                  
                     Augalų, gyvūnų, maisto ir pašarų nuolatinis komitetas nepateikė nuomonės per komiteto pirmininko nustatytą terminą. Buvo nuspręsta, kad reikia įgyvendinimo akto, taigi pirmininkas pateikė jo projektą toliau svarstyti apeliaciniame komitete. Apeliacinis komitetas nuomonės nepateikė,
                  
               PRIĖMĖ ŠĮ SPRENDIMĄ:
         
            1 straipsnis
            Rumunija negali pagal Reglamento (EB) Nr. 1107/2009 53 straipsnio 1 dalį perregistruoti augalų apsaugos produktų, kurių sudėtyje yra veikliųjų medžiagų klotianidino arba imidakloprido ir kurie skirti Brassica napus apsaugoti nuo kenkėjų Phyllotreta spp. arba Psylliodes spp.
         
         
            2 straipsnis
            Šis sprendimas skirtas Rumunijai.
         
         
            Priimta Briuselyje 2020 m. vasario 3 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 309, 2009 11 24, p. 1.
         
            (2)  2013 m. gegužės 24 d. Komisijos įgyvendinimo reglamentas (ES) Nr. 485/2013, kuriuo iš dalies keičiamos Įgyvendinimo reglamento (ES) Nr. 540/2011 nuostatos dėl veikliųjų medžiagų klotianidino, tiametoksamo ir imidakloprido patvirtinimo sąlygų ir dėl draudimo naudoti augalų apsaugos produktais, kurių sudėtyje yra šių veikliųjų medžiagų, apdorotas sėklas ir jomis prekiauti (OL L 139, 2013 5 25, p. 12).
         
            (3)  2018 m. gegužės 29 d. Komisijos įgyvendinimo reglamentas (ES) 2018/783, kuriuo dėl veikliosios medžiagos imidakloprido patvirtinimo sąlygų iš dalies keičiamas Įgyvendinimo reglamentas (ES) Nr. 540/2011 (OL L 132, 2018 5 30, p. 31).
         
            (4)  2018 m. gegužės 29 d. Komisijos įgyvendinimo reglamentas (ES) 2018/784, kuriuo dėl veikliosios medžiagos klotianidino patvirtinimo sąlygų iš dalies keičiamas Įgyvendinimo reglamentas (ES) Nr. 540/2011 (OL L 132, 2018 5 30, p. 35).
         
            (5)  2018 m. gegužės 29 d. Komisijos įgyvendinimo reglamentas (ES) 2018/785, kuriuo dėl veikliosios medžiagos tiametoksamo patvirtinimo sąlygų iš dalies keičiamas Įgyvendinimo reglamentas (ES) Nr. 540/2011 (OL L 132, 2018 5 30, p. 40).
         
            (6)  EFSA Supporting Publications 2018:EN-1416.